##### Príloha č. 3 Zmluva o dodaní služieb

**ZMLUVA O DODANÍ SLUŽIEB č. 2/3263/DNS/2020**

uzatvorená podľa zákona č. 343/2015 o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) a v zmysle ustanovenia § 269 ods.2 zákona č. 513/1991 Zb. Obchodného zákonníka v znení neskorších predpisov zákonov (ďalej len „Obchodný zákonník“)

**Čl. 1**

**ÚČASTNÍCI ZMLUVY**

1. **Objednávateľ:**

Obchodné meno: LESY Slovenskej republiky, štátny podnik,

Organizačná zložka: Lesy Slovenskej republiky, štátny podnik, Odštepný závod Semenoles

Sídlo: Pri Železnici 52, 033 19 Liptovský Hrádok

Vedúci OZ*:* **Ing. Marek Šimanský –** poverený riadením OZ

IČO: 36 038 351

DIČ: 2020087982

IČ DPH: SK2020087982

Číslo účtu: 3308342/0200

Bankové spojenie: VÚB a.s., pobočka Liptovský Mikuláš

|  |  |
| --- | --- |
| Zapísaný v OR: | v Obchodnom registri Okresného súdu v Banskej Bystrici dňa 29. 10. 1999, Oddiel Pš., vložka č. 155/S |

(ďalej len „objednávateľ“ alebo „LESY SR“)

**a**

1. **Dodávateľ:**

|  |  |
| --- | --- |
| Obchodné meno: | .............. |
| Sídlo: | ................ |
| Štatutárny zástupca: | ................konateľ  ............... |
| IČO: | ........ |
| DIČ: | ................ |
| IČ DPH:  Číslo účtu:  Bankové spojenie: | ...............  .............  .................. |
| Zapísaný v OR: | Okresný súd ..... I, Oddiel ........., Vložka číslo .......... |

(ďalej len „dodávateľ“)

Každý samostatne aj „účastník zmluvy“ a spoločne „účastníci zmluvy“

#### Čl. 2

**PREDMET ZMLUVY**

1. Predmetom tejto Zmluvy o dodaní služieb (ďalej len „zmluva“) je ***záväzok dodávateľa vykonať a poskytnúť objednávateľovi lesnícke služby v pestovateľskej činnosti na území OZ Semenoles, ŠS Šajdíkove Humence , špecifikované v odseku 2. tohto článku zmluvy a* to v rozsahu a čase určenom alebo vyplývajúcom z tejto zmluvy** (ďalej len „**Predmet zmluvy**“).
2. Pod **Lesníckymi službami v pestovateľskej činnosti** sa rozumie súbor prác súvisiacich s obnovou lesa sadbou alebo sejbou, zahŕňajúcich výrobu voľnokorenných a obaľovaných (krytokorenných) sadeníc, starostlivosť o semenáčiky a sadenice, ich ochranu, výrobu okrasných drevín a starostlivosť o ne a práce na zachovanie a reprodukciu genofondu lesných drevín.
3. Predmet zmluvy sa bude realizovať dodávateľom postupne za podmienok stanovených touto zmluvou formou čiastkových plnení.
4. Dodávateľ je úspešným víťazom (dodávateľom) na predmet zmluvy v rámci Dynamického nákupného systému „Lesnícke služby v pestovateľskej činnosti pre OZ Semenoles 2019-2022“ (ďalej len „DNS).
5. Dodávateľ sa zaväzuje postupovať a vykonávať predmet zmluvy uvedený odseku 1. tohto článku zmluvy v súlade:

* s podmienkami uvedenými v súťažných podkladoch (zverejnenými v rámci DNS),
* s podmienkami uvedenými v tejto zmluve,
* so Všeobecne záväznými podmienkami pre vykonávanie lesníckych činností v podmienkach štátneho podniku LESY Slovenskej republiky, štátny podnik, ktoré tvoria neoddeliteľnú súčasť tejto zmluvy ako **príloha č. 1** (ďalej len „Všeobecne záväzné podmienky“),
* s Dohodou o samofakturácii, ktorá tvorí neoddeliteľnú súčasť zmluvy ako **príloha č. 2**,
* s **prílohou č. 3** Tabuľka plnenia kritérií - cenová ponuka, ktorá tvorí neoddeliteľnú súčasť tejto zmluvy,
* s konkrétnou objednávkou, ktorej vzor tvorí neoddeliteľnú súčasť zmluvy ako **príloha č. 4**,
* s platnými právnymi predpismi.

1. Dodávateľ pre účely tejto zmluvy zodpovedá za práce vykonané svojimi subdodávateľmi rovnako, akoby ich vykonal sám. Pre účely tejto zmluvy sa za subdodávateľa považuje v zmysle § 2 ods. 5 písm. e) ZVO osoba - hospodársky subjekt, ktorý uzavrie alebo uzavrel s úspešným uchádzačom - dodávateľom písomnú odplatnú zmluvu na plnenie určitej časti zákazky. Iná osoba v zmysle tejto zmluvy nie je oprávnená plniť predmet zákazky zadaný na základe tejto zmluvy. Subdodávateľ musí byť zapísaný v registri partnerov verejného sektora, ak má povinnosť zapisovať sa do registra partnerov verejného sektora.
2. Zoznam lesníckych služieb v pestovateľskej činnosti a **ceny** za technické jednotky je uvedený **v prílohe č. 3** Tabuľka plnenia kritérií - cenová ponuka.
3. Dodávateľ určuje nasledovných subdodávateľov, ktorých bude využívať pri plnení tejto zmluvy

- Obchodné meno:

- Sídlo/ miesto podnikania:

- IČO:

- Osoba oprávnená konať za subdodávateľa v rozsahu meno, priezvisko, adresa pobytu a dátum narodenia

1. Dodávateľ zaviazaný z tejto zmluvy je povinný počas jej platnosti oznamovať objednávateľovi akúkoľvek zmenu údajov v rozsahu uvedenom v ods. 8 tohto článku zmluvy o ktoromkoľvek subdodávateľovi uvedenom v ods. 8 tohto článku zmluvy, a to písomnou formou najneskôr do 15 dní odo dňa uskutočnenia zmeny.
2. Zmena subdodávateľa uvedeného v ods. 8 tohto článku zmluvy za iného subdodávateľa a/alebo doplnenie nového subdodávateľa, je možná len na základe písomného schválenia zo strany objednávateľa. Dodávateľ je povinný uviesť vo svojom návrhu na zmenu subdodávateľa a/alebo doplnenie nového subdodávateľa všetky údaje v zmysle v ods. 8 tohto článku zmluvy. Nový subdodávateľ musí byť zapísaný v registri partnerov verejného sektora, ak má povinnosť zapisovať sa do registra partnerov verejného sektora.
3. Dodávateľ bude zároveň s výzvou na podpísanie zmluvy vyzvaný aj na preukázanie skutočnosti, že je držiteľom osvedčení podľa čl. 13 tejto zmluvy. V prípade, ak dodávateľ nepreukáže objednávateľovi, že je držiteľom týchto osvedčení, tak objednávateľ s týmto dodávateľom zmluvu neuzatvorí.
4. Na účely tejto zmluvy sa účastníci dohodli, že pojem škôlkárske stredisko znamená, tak v tejto zmluve, ako aj objednávke nasledovné: škôlkárske stredisko a lesné škôlky, ktoré sú pod správou škôlkárskeho strediska (ďalej len „ŠS“).

###### Čl. 3

**ČAS POSKYTNUTIA SLUŽIEB**

1. Dodávateľ sa zaväzuje celý Predmet zmluvy vykonať **do 31.8.2020** pričom, Predmet zmluvy bude plnený čiastkovými plneniami.
2. Rozsah čiastkových plnení a termín ich vykonania bude špecifikovaný v objednávkach. Doručením objednávky dodávateľovi vznikajú dodávateľovi povinnosti určené touto zmluvou, najmä v prípade akceptácie objednávky je povinný poskytnúť čiastkové plnenie za podmienok dojednaných v tejto zmluve a to v rozsahu a čase uvedenom v objednávke.
3. Objednávateľ sa zaväzuje objednávku doručiť dodávateľovi najneskôr päť (5) pracovných dni pred termínom začatia čiastkového plnenia určeným v nej.
4. Objednávateľ sa zaväzuje objednať Predmet zmluvy minimálne v rozsahu 90% z hodnoty uvedenej v Prílohe č. 3.

**Čl. 4**

**ZADÁVANIE ČIASTKOVÝCH PLNENÍ**

1. Objednávateľ vyzve podľa vlastného uváženia a kedykoľvek počas platnosti tejto zmluvy dodávateľa na podpísanie (akceptovanie) objednávky (ďalej len ako „**objednávka**“).
2. Objednávka podľa odseku 1. tohto článku zmluvy bude obsahovať nasledovné náležitosti:
   * 1. Názov zákazky,
     2. Predpokladaný termín a rozsah realizácie,
     3. Určenie miesta a času obhliadky,
     4. Iné požiadavky objednávateľa na kvalitatívne zabezpečenie služby.
3. Dodávateľ je povinný najneskôr do dvoch pracovných dní odo dňa doručenia výzvy na podpísanie objednávky doručiť objednávateľovi potvrdenú objednávku alebo oznámenie o odmietnutí objednávky podľa odseku 4. tohto článku zmluvy. Zmluvné strany sa dohodli, že v prípade ak dodávateľ nedoručí včas oznámenie o odmietnutí objednávky dodávateľovi, tak pre účely tejto zmluvy a určenie ďalších práv a povinností zmluvných strán sa má za to, že objednávka bola odmietnutá neoprávnene.
4. Akceptáciu objednávky môže dodávateľ odmietnuť len v prípade, ak bola vyhotovená v rozpore s touto zmluvou, pričom v lehote na akceptáciu musí uviesť konkrétne dôvody neakceptovania s uvedeným konkrétnych dojednaní, s ktorými je objednávka v rozpore. V prípade ak objednávka je v časti druhu, cien a miesta výkonu lesníckych služieb v pestovateľskej činnosti v súlade s touto zmluvou a súčasne by v prípade jej akceptácie nedošlo k prekročeniu celkovej hodnoty služieb uvedenej v Prílohe č. 3 tejto zmluvy, môže dodávateľ odmietnuť akceptáciu objednávky len z dôvodu termínu jej vykonania, pričom v tomto prípade musí uviesť termín v ktorom je objednávku schopný vykonať.
5. V prípade odmietnutia objednávateľ:
   * + 1. vyhotoví novú objednávku, ak odmietnutie bolo oprávnené a odmietnutie nebolo aj z dôvodu termínu vykonania, a to v súlade s touto zmluvou a takto vystavenú objednávku je dodávateľ povinný podpísať (akceptovať) a doručiť ju objednávateľovi najneskôr do dvoch pracovných dní odo dňa doručenia výzvy na podpísanie objednávky. V prípade ak bolo odmietnutie oprávnené a súčasne bolo odmietnutie aj z dôvodu termínu, objednávateľ bude akceptovať zmenu objednávky v časti oprávneného odmietnutia a ďalej bude postupovať podľa ods. b) bodu 5 tohto článku zmluvy.
       2. ak odmietnutie bolo z dôvodu termínu jej vykonania, môže:
     1. vystaviť novú objednávku v ktorej bude akceptovať termín navrhnutý dodávateľom pri odmietnutí, a takto vystavenú objednávku je dodávateľ povinný podpísať (akceptovať) a doručiť ju objednávateľovi najneskôr do dvoch pracovných dní odo dňa doručenia výzvy na podpísanie objednávky,
     2. požadovať vykonanie čiastkového plnenia najneskôr do dňa pre dodanie celého predmetu zmluvy uvedeného v článku 3 odseku 1 tejto zmluvy, pričom tento termín môže byť objednávateľom skrátený, teda určený časovo skôr, a to o tie dni, kedy vzhľadom na agrotechnické termíny nie je možné požadované čiastkové plnenie vykonávať (zimné obdobie, mrazy a podobne) a o tieto dni bude termín dodania skrátený a takto vystavenú objednávku je dodávateľ povinný podpísať (akceptovať) a doručiť ju objednávateľovi najneskôr do dvoch pracovných dní odo dňa doručenia výzvy na podpísanie objednávky,
     3. dohodnúť zmenu rozsahu a/alebo času uvedenú v objednávke, ak k dohode dôjde, vystaví objednávateľ novú objednávku a takto vystavenú objednávku je dodávateľ povinný podpísať (akceptovať) a doručiť ju objednávateľovi najneskôr do dvoch pracovných dní odo dňa doručenia výzvy na jej podpísanie a ak k dohode nedôjde môže objednávateľ postupovať niektorým spôsobom uvedeným pre odmietnutie objednávky,
     4. vypovedať ku dňu doručenia výpovede dodávateľovi objednávku a/alebo zmluvu a v prípade výpovede zmluvy môže ale nemusí objednávateľ vypovedať niektoré alebo všetky akceptované ale neukončené objednávky tak isto ku dňu doručenia výpovede
        1. ak odmietnutie bolo neoprávnené alebo sa považuje v zmysle ods. 3 tohto článku za neoprávnené, môže buď oznámiť dodávateľovi, že požaduje vykonanie objednávky, pričom sa má zato, že objednávka bola akceptovaná dňom doručenia tohto oznámenia dodávateľovi alebo od zmluvy odstúpiť.
6. Všetka komunikácia v rámci zadávania čiastkových plnení - zákaziek musí prebiehať písomne.

**Čl. 5**

**ČAS A MIESTO PLNENIA ČIASTKOVÉHO PLNENIA**

1. Miesto čiastkového plnenia bude uvedené v objednávke.
2. Termín dodania vrátane termínu začatia čiastkového plnenia budú určené vo vystavenej objednávke.
3. Doručením objednávky dodávateľovi vzniká povinnosť dodávateľa postupovať podľa ustanovení tejto zmluvy, najmä článku 4.
4. Po podpísaní objednávky sú termíny začatia a ukončenia služieb v ňom uvedené pre dodávateľa záväzné.

###### Čl. 6

###### CENA ZA PREDMET PLNENIA

* 1. Celková cena za celý predmet tejto zmluvy je vo výške **...............**  EUR bez DPH a bola určená na základe množstva lesníckych služieb v pestovateľskej činnosti a cien za technickú jednotku uvedených v Prílohe č. 3 tejto zmluvy.
  2. Celková cena za čiastkové plnenie - zákazku sa určí podľa ceny za príslušnú technickú jednotku uvedenú dodávateľom v prílohe č. 3 „Tabuľka plnenia kritérií – cenová ponuka“, vynásobenú počtom technických jednotiek, ktoré sú predmetom objednávky na dané čiastkové plnenie.
  3. Cena za technickú jednotku lesníckej služby (v € bez DPH) uvedená v prílohe č. 3 je záväzná aj pri zmene objemu lesníckych služieb podľa článku 9 ods. 10 tejto zmluvy, pričom celková cena uvedená v odseku 1 tohto článku nemôže byť prekročená s výnimkou prípadov, ak by k takejto zmene došlo na základe dodatku uzatvorenom k tejto zmluve, za podmienky dodržania ustanovení ZVO.
  4. Celková cena za čiastkovú zákazku bude mať tvar :

|  |  |
| --- | --- |
| Cena bez DPH: | € |
| DPH 20%: | € |
| Cena celkom: | **€** |

(slovom:...... EUR ...... centov).

###### Čl. 7

###### PLATOBNÉ PODMIENKY

1. Účastníci zmluvy sa dohodli, že dodávateľovi prislúcha úhrada len za skutočne vykonané lesnícke služby v pestovateľskej činnosti podľa konkrétnej objednávky.
2. Cenu za dodanie predmetu zmluvy, uhradí objednávateľ na základe samofaktúr v súlade s Dohodou o samofakturácií (ďalej len „faktúra“ alebo „samofaktúra“) do **30 dní** od vystavenia samofaktúry objednávateľom.
3. Vystavenie samofaktúry bude za každú objednávku na základe potvrdenia o dodaní čiastkového plnenia..
4. V prípade, že faktúra nebude obsahovať náležitosti uvedené v tejto zmluve, dodávateľ je oprávnený vrátiť ju na doplnenie.
5. V prípade, ak dodávateľ uplatňuje osobitnú úpravu dane na základe prijatia platby za dodanie tovaru alebo služby podľa § 68d Zákona o DPH, nie je možné zo strany objednávateľa pristúpiť k dohode o samofakturácii. Dodávateľ uplatňujúci osobitnú úpravu dane na základe prijatia platby za dodanie tovaru alebo služby podľa § 68d Zákona o DPH vystaví odberateľovi do 14 dní od ukončenia čiastkovej zákazky faktúru, ktorá musí obsahovať všetky obligatórne náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov. Faktúra je splatná do 30 dní od jej doručenia objednávateľovi a obdobne ako pri samofakturácii faktúru môže dodávateľ vystaviť až na základe potvrdenia o dodaní čiastkového plnenia
6. Dodávateľ je oprávnený písomne požiadať o vykonanie úhrady faktúry pred uplynutím lehoty splatnosti. V prípade, že je žiadosť schválená objednávateľom, vykoná objednávateľ úhradu, pričom dodávateľ zároveň súhlasí s poskytnutím skonta vo výške 1% z fakturovanej ceny bez DPH.
7. Dodávateľ zároveň súhlasí, že zo strany objednávateľa bude v prípade schválenia žiadosti podľa ods. 6 tohto článku zmluvy uplatnené skonto a úhrada faktúry bude znížená o alikvotnú výšku skonta, t.j. bude vykonaný zápočet. Dodávateľ sa zároveň zaväzuje bezodkladne vystaviť a poslať objednávateľovi doklad o vyčíslení skonta – finančného bonusu.
8. Pri poskytnutí zľavy z pôvodnej ceny po vzniku daňovej povinnosti formou finančného bonusu, tzv. skonto, obidve zmluvné strany súhlasia s postupom v zmysle § 25 ods. 6 zák. č. 222/2004 Z. z. o dani z pridanej hodnoty, t.j. dodávateľ vyhotoví v súvislosti s DPH len nedaňový doklad – tzv. finančný dobropis, za účelom finančného vyrovnania uplatnenej zľavy.
9. Objednávateľ uhradí dodávateľovi príslušnú faktúru vystavenú v zmysle ustanovení tejto zmluvy, a to bankovým prevodom na účet dodávateľa uvedený v záhlaví tejto zmluvy alebo na iný účet, ktorý dodávateľ oznámi objednávateľovi spôsobom uvedeným v zmluve.
10. Zmenu čísla účtu je dodávateľ **povinný oznámiť objednávateľovi písomným oznámením s úradne overeným podpisom**.
11. Za deň uskutočnenia platby sa považuje deň, kedy bola príslušná platená suma odpísaná z účtu objednávateľa.
12. Objednávateľ uhradí celú fakturovanú sumu. Účastníci zmluvy sa dohodli, že objednávateľ je oprávnený započítať jednostranne na akúkoľvek faktúrou fakturovanú sumu akúkoľvek čiastku, na ktorej úhradu vznikol nárok objednávateľovi voči dodávateľovi.

**Čl. 8**

**UKONČENIE ZMLUVNÝCH VZŤAHOV**

1. Ukončenie zmluvných vzťahov založených touto zmluvou alebo objednávkou s dodávateľom môže nastať:
2. písomnou dohodou objednávateľa a dodávateľa,
3. písomným odstúpením od zmluvy alebo
4. písomnou výpoveďou objednávateľa za podmienok ustanovených touto zmluvou.
5. V prípade zániku tejto zmluvy dohodou účastníkov podľa odseku 1 bodu a) tohto článku zmluvy, táto zaniká dňom uvedeným v tejto zmluve (ďalej len „deň zániku zmluvy dohodou“). V dohode o ukončení zmluvy sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou ku dňu zániku tejto zmluvy.
6. Odstúpenie je možné len v prípadoch uvedených v tejto zmluve alebo v prípadoch ustanovených zákonom, napríklad podľa § 19 ZVO. Ak objednávateľovi vznikne právo na odstúpenie, môže objednávateľ podľa vlastnej voľby odstúpiť od celej objednávky alebo len jej časti a/alebo od ostatných objednávok a to bez ohľadu či sa už čiastočne plnia alebo sa v budúcnosti ešte len majú plniť a/alebo od tejto zmluvy.
7. Ak sa porušenie zmluvnej povinnosti zmluvnou stranou pre účely odstúpenia od zmluvy alebo objednávky považuje v zmysle ods. 6 tohto článku alebo v zmysle § 345 a nasl. Obchodného zákonníka za podstatné porušenie zmluvy, môže oprávnená strana od tejto zmluvy, a/alebo objednávky alebo jej časti odstúpiť bez poskytnutia dodatočnej primeranej lehoty dodávateľovi na odstránenie dôvodu, pre ktorý sa odstupuje od tejto zmluvy, a/alebo objednávky alebo jej časti.
8. Odstúpe­nie od tejto zmluvy, objednávky alebo jej časti, musí mať písomnú for­mu, musí byť doruč­ené druhému účastníkovi zmluvy a musí v ňom byť uvede­ný kon­krétny dôvod odstúpe­nia, inak je neplatné.
9. Zmluvné strany sa dohodli, že za podstatné porušenie tejto zmluvy sa považuje najmä:
10. omeškanie dodávateľa s ukončením a odovzdaním služby o viac ako 10 dní oproti termínu stanovenému v objednávke,
11. omeškanie dodávateľa so začatím vykonávania služby oproti termínu stanovenému v objednávke o viac ako 5 dní,
12. neoprávnené neakceptovanie objednávky v lehote uvedenej v článku 4 tejto zmluvy, pričom za neoprávnené neakceptovanie sa považuje aj nedoručenie včas oznámenia o odmietnutí objednávky
13. porušenie technologickej disciplíny dodávateľom v zmysle tejto zmluvy,
14. vykonanie služby dodávateľom, ktoré neboli objednávateľom zadané,
15. vykonávanie služieb subdodávateľmi, ktorí neboli uvedení v zmluve, alebo jej dodatkoch v zmysle článku 2 tejto zmluvy,
16. zistenie, že v priebehu platnosti zmluvy nastal stav, pri ktorom dodávateľ nebude držiteľom osvedčenia o odbornej spôsobilosti v oblasti prípravkov na ochranu rastlín,
17. poškodenie lesa a lesného pôdneho fondu, alebo ciest a objektov, alebo škôlkarského strediska alebo škôlky, pri ktorom vznikla objednávateľovi škoda,
18. nevykonanie služieb v rozsahu dohodnutom v objednávke,
19. krádež dreva alebo iného majetku objednávateľa dodávateľom, jeho zamestnancami alebo subdodávateľmi,
20. úmyselné spôsobenie škody na majetku objednávateľa, spôsobenie škody ľahostajnosťou alebo z nedbanlivosti,
21. iné konanie v rozpore so všeobecne platnými právnymi predpismi,
22. porušenie ustanovení zákona č. 82/2005 Z. z. o nelegálnej práci a nelegálnom zamestnávaní v znení neskorších predpisov, v zmysle čl. 9 ods. 16 tejto zmluvy,
23. preukázané nekvalitné vykonanie služby zavinené dodávateľom. Dodávateľ sa tejto zodpovednosti zbaví, ak riadne a včas upozornil objednávateľa na chybné zadanie zo strany objednávateľa a objednávateľ aj naďalej trval na poskytnutí služby,
24. opakované porušenie akejkoľvek povinnosti dodávateľa podľa tejto zmluvy.
25. Odstúpením od tejto zmluvy, objednávky alebo jej časti, táto zmluva, objednávka alebo jej časť zaniká dňom doručenia prejavu vôle oprávnenej strany druhému účastníkovi zmluvy. Odstúpením od zmluvy zanikajú všetky práva a povinnosti účastníkov zmluvy z tejto zmluvy. V prípade odstúpenia od zmluvy, pri ktorom nedôjde k odstúpeniu od objednávky, ustanovenia zmluvy sa použijú primerane aj pre určenie práv a povinností zmluvných strán pre záväzkové vzťahy založené objednávkou na poskytnutie čiastkového plnenia. Odstúpenie sa však nedotýka nároku na náhradu škody vzniknutej porušením tejto zmluvy, ani nárokov na zmluvné resp. zákonné sankcie a úroky, ani zmluvných ustanovení týkajúcich sa voľby práva alebo voľby Obchodného zákonníka podľa jeho § 262, riešenia sporov medzi účastníkmi zmluvy a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení zmluvy (napríklad nároku na bezplatné odstránenie zistených chýb už poskytnutej služby). Obdobne pri odstúpení od objednávky alebo jej časti.
26. Zmluva môže byť ukončená aj v zmysle odseku 1 bodu c) tejto zmluvy, a to písomnou výpoveďou zo strany objednávateľa bez udania dôvodu, pričom výpovedná lehota je jeden (1) mesiac a začína plynúť prvým dňom kalendárneho mesiaca nasledujúceho po doručení výpovede. Zmluva sa zrušuje uplynutím takto stanovenej výpovednej lehoty.

**Čl. 9**

**PREBRATIE A VYKONANIE PREDMETU ZMLUVY**

1. Objednávateľ preukázateľne vykoná obhliadku a odovzdanie miesta výkonu služby dodávateľovi (ďalej len ako „pracovisko“ alebo aj ako len „miesto výkonu služby“). Preukázateľnosť odovzdania miesta výkonu služby potvrdia obidve zmluvné strany podpisom Objednávky alebo iného dokumentu. Dodávateľ je povinný prebrať pracovisko najneskôr v posledný pracovný deň, ktorý predchádza dňu uvedenému v objednávke ako začiatok vykonávania služieb a za tým, účelom mu objednávateľ poskytne súčinnosť, ale len v pracovných dňoch v čase od 8.00 hod do 14.00 hod. Dodávateľ včas oznámi termín prebratia pracoviska. Oznámenie musí byť písomné (faxom, listom alebo elektronicky). S navrhnutým termínom môže objednávateľ v prípade závažných okolností nesúhlasiť a zmluvné strany v tomto prípade určia nový termín tak, aby sa služby začali vykonávať včas.
2. Pri vykonávaní služby postupuje dodávateľ na vlastnú zodpovednosť a riziko a zodpovedá za škody, ktoré spôsobil objednávateľovi ako aj tretím osobám na mieste výkonu služby.
3. Za účelom riadnej realizácie čiastkového plnenia ako aj celého predmetu plnenia je dodávateľ povinný si zabezpečiť včas potrebné personálne a materiálne zdroje.
4. Dodávateľ sa zaväzuje pri plnení predmetu zmluvy zabezpečiť si všetky prístroje, mechanizmy, zariadenia a materiál, ktoré sú vhodné a potrebné na plnenie Predmetu zmluvy, resp. čiastkového plnenia a vylučujú poškodenie lesa, lesných komunikácií a ich súčastí.
5. Pri plnení predmetu zmluvy dodávateľ zodpovedá za svoju bezpečnosť a ochranu zdravia pri práci, ako i za svojich zamestnancov. Požiadavky bezpečnosti a ochrany zdravia pri práci zabezpečuje na základe informácií poskytnutých vo Všeobecne záväzných podmienkach a v ich súčastiach.
6. Dodávateľ bude pri realizácii predmetu tejto zmluvy postupovať odborne. Zaväzuje sa dodržiavať všeobecne záväzné predpisy, technické normy a podmienky tejto zmluvy, všeobecne platné predpisy na zabezpečenie ochrany lesov pred požiarmi a požiarnej ochrany, ktorá sa na predmet činnosti vzťahuje, v rozsahu, ako bol s ňou oboznámený.
7. Objednávateľ je oprávnený kontrolovať vykonávanie služby. Ak objednávateľ zistí, že dodávateľ vykonáva službu v rozpore so svojimi povinnosťami a požiadavkami na vykonávané práce definované vo Všeobecne záväzných podmienkach a v objednávkach, je objednávateľ oprávnený dožadovať sa toho, aby dodávateľ odstránil vzniknuté nedostatky v lehote stanovenej objednávateľom v objednávke. Objednávateľ pre účely výkonu kontroly podľa predchádzajúcej vety vstupuje na miesto výkonu služby v súlade s Objednávkou.
8. Objednávateľ je oprávnený pri hrubom porušení povinnosti dodávateľa okamžite zastaviť výkon dodávania služby, nariadiť dodávateľovi okamžité opustenie pracoviska, privolať orgány činné v trestnom konaní, nadriadených zástupcov objednávateľa, iné zložky štátnych orgánov (inšpektorát práce, hygienu, úrad životného prostredia apod.), písomne zachytiť priebeh porušenia výkonu dodania služby, žiadať písomné stanovisko dodávateľa služby pri porušení jeho povinností vyplývajúcich mu z zmluvy a/alebo objednávky.
9. Dodávateľ je povinný upozorniť objednávateľa bez zbytočného odkladu na nevhodné pokyny, dané mu objednávateľom na vykonanie služby, taktiež ak pri vykonávaní služby zistí skryté prekážky, znemožňujúce vykonanie služby. Upozornenie môže byť telefonicky alebo písomne (faxom, listom alebo elektronicky).
10. Objednávateľ služieb z dôvodu zmien prírodných, výrobných podmienok (najmä vplyvom počasia na výrobné podmienky), kalamitného výskytu škodlivých činiteľov, organizačných, riadiacich a iných vplyvov na lesnú výrobu (napr. nepriaznivej ekonomickej situácie a pod.), si vyhradzuje právo na zmenu zadávaných služieb v oblasti zmeny objemu, pracoviska a termínu voči službám vyplývajúcich z objednávky. Zmena pracoviska na základe predchádzajúcej vety je možná len na pracoviskách uvedených v objednávke.
11. Činnosť pri odovzdávaní a preberaní pracoviska a pri kontrole dodržiavania technologických a kvalitatívnych požiadaviek sa pokladá za prácu na spoločnom pracovisku. Dodávateľ pri týchto činnostiach vytvorí podmienky na zaistenie bezpečnosti a ochrany zdravia zamestnancov na tomto spoločnom pracovisku v potrebnom rozsahu.
12. Dodávateľ je povinný po ukončení Lesníckych služieb miesto, na ktorom boli Lesnícke služby vykonávané upratať a vyčistiť, a to od všetkého, čo na predmetné miesto prirodzené nepatrí, najmä, nie však výlučne, nástroje, odpad, znečistenie, veci ním donesené a pod. Dodávateľ sa zaväzuje splniť povinnosť podľa predchádzajúcej vety najneskôr v lehote tridsiatich (30) dní odo dňa ukončenia lesníckych služieb.
13. Účastníci zmluvy sa dohodli, že v prípade, ak si dodávateľ nesplní povinnosti podľa ods. 12. tohto článku zmluvy, je objednávateľ oprávnený vykonať upratanie a vyčistenie miesta výkonu lesníckych služieb sám alebo prostredníctvom tretej osoby, pričom dodávateľ sa zaväzuje nahradiť objednávateľovi všetky náklady, ktoré mu vzniknú s uprataním a vyčistením miesta výkonu lesníckych služieb.
14. Účastníci zmluvy sa zároveň dohodli, že porušením povinnosti dodávateľa uvedených v ods. 12 tohto článku zmluvy vzniká objednávateľov právo na zaplatenie zmluvnej pokuty vo výške 1000 EUR. Porušením povinnosti podľa ods. 12 tohto článku zmluvy vzniká objednávateľovi zároveň aj právo na odstúpenie od tejto zmluvy ako aj na náhradu škody prevyšujúcej zmluvnú pokutu.
15. Dodávateľ sa zaväzuje pri plnení predmetu zmluvy dodržiavať všeobecne záväzné predpisy, technické normy a podmienky určené touto zmluvou. Dodávateľ sa ďalej zaväzuje, že sa bude riadiť východiskovými podkladmi objednávateľa, zápismi a pokynmi oprávnených pracovníkov objednávateľa.
16. Dodávateľ sa zaväzuje dodržiavať príslušné ustanovenia zákona č. 82/2005 Z. z. o nelegálnej práci a nelegálnom zamestnávaní v znení neskorších predpisov. Čestne vyhlasuje, že predmet dohody bude vykonávaný výlučne legálne zamestnanými pracovníkmi alebo dodávateľsky tiež bez porušenia zákona č. 82/2005 Z. z. Dodávateľ sa zaväzuje, že v prípade porušenia vyššie citovaného zákona a následného udelenia pokuty kontrolným orgánom objednávateľovi túto uhradí. Na túto pokutu bude zhotoviteľovi vystavená faktúra so splatnosťou, ktorú určí rozhodnutie kontrolného orgánu.

**Čl. 10**

**ZMLUVNÉ POKUTY**

1. V prípade porušenia povinnosti dodávateľa vykonať riadne a včas lesnícke služby v pestovateľskej činnosti v stanovenom termíne a/alebo objeme vyplývajúcom z objednávky a tejto zmluvy, vzniká objednávateľovi nárok na zmluvnú pokutu vo výške 20 % z ceny plnenia s ktorým je dodávateľ v omeškaní.
2. V prípade omeškania objednávateľa s úhradou faktúry je dodávateľ oprávnený uplatniť si voči objednávateľovi úrok z omeškania vo výške 0,02 % z dlžnej ceny za každý deň omeškania.
3. V prípade omeškania dodávateľa s prebratím pracoviska v zmysle článku 9 tejto zmluvy si môže objednávateľ uplatniť zmluvnú pokutu vo výške 0,5 % z ceny služby v pestovateľskej činnosti určenej podľa objednávky za každý deň z omeškania až do doby prebratia pracoviska.
4. V prípade ak dodávateľ nepotvrdí objednávku alebo neoznámi jej odmietnutie v lehote stanovenej v čl. 4 ods. 3 alebo ods. 5, alebo neoprávnene odmietne potvrdiť objednávku, je dodávateľ povinný uhradiť objednávateľovi zmluvnú pokutu vo výške 500 EUR (slovom päťsto eur) s výnimkou prípadu, ak dôjde k odstúpeniu od zmluvy z titulu neoprávnenej neakceptácie objednávky, pričom v tomto prípade má objednávateľ nárok na uplatnenie zmluvnej pokuty vo výške určenej podľa ods. 5 tohto článku zmluvy.

1. V prípade odstúpenia od tejto zmluvy zo strany objednávateľa z dôvodu podstatného porušenia tejto zmluvy dodávateľom podľa článku 8, má objednávateľ právo uplatniť voči dodávateľovi zmluvnú pokutu vo výške 5 % z ceny predmetu zákazky podľa článku 6.
2. V prípade nedodržania určeného technologického postupu pokynov objednávateľa alebo požadovanej kvality prác uvedených vo Všeobecne záväzných podmienkach, má objednávateľ právo uplatniť voči dodávateľovi zmluvnú pokutu z ceny lesníckej služby v pestovateľskej činnosti na danom pracovisku vo výške 15 %.
3. V prípade porušenia povinnosti podľa článku 9 tejto zmluvy vzniká objednávateľovi nárok na zmluvnú pokutu vo výške 0,05 % z ceny lesníckej služby na danom Pracovisku za každý deň z omeškania až do doby prebratia pracoviska.
4. Zmluvné pokuty dojednané v tomto článku zmluvy alebo v iných ustanoveniach zmluvy sú splatné do pätnástich (15) dní od doručenia výzvy oprávneného účastníka povinnému účastníkovi.
5. Odstúpenie od zmluvy sa nedotýka nároku dotknutého účastníka na zaplatenie zmluvnej pokuty podľa tohto článku alebo iných ustanovení zmluvy.
6. Právo dotknutého účastníka na náhradu škody spôsobenej porušením povinnosti porušujúceho účastníka, nie je uplatnením a zaplatením zmluvnej pokuty nijako dotknuté.
7. Dotknutý účastník je oprávnený domáhať sa náhrady škody spôsobenej porušením povinnosti uvedenej v zmluve presahujúcej výšku zmluvnej pokuty zabezpečujúcej túto povinnosť
8. Účastníci podpisom zmluvy potvrdzujú, že považujú zmluvné pokuty dojednané v tejto zmluve za zmluvné pokuty dojednané v primeranej výške, a to najmä s ohľadom na hodnotu a význam zabezpečovaných povinností účastníkov.
9. Objednávateľ môže zmluvné pokuty v zmysle tohto článku aj kumulovať.

###### Čl. 11

**NÁHRADA ŠKODY**

1. Dodávateľ bude pri plnení predmetu zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Dodávateľ sa bude riadiť východiskovými podkladmi objednávateľa, zápismi a dohodami oprávnených pracovníkov tejto zmluvy.
2. Dodávateľ zodpovedá aj za škodu, ktorá vznikne na veciach, ktoré mu boli odovzdané na základe jednotlivých objednávok.

###### Čl. 12

###### OSOBITNÉ DOJEDNANIA

1. Dodávateľ sa zaväzuje, že osobe (fyzickej alebo právnickej), ktorú použije na výkon činnosti podľa tejto zmluvy alebo subdodávateľovi poskytne za výkon takejto činnosti primeranú odmenu so splatnosťou bezprostredne nadväzujúcou na splatnosť odmeny dodávateľa (Ceny za Predmet zmluvy). Primeranou odmenou je odmena, ktorá sa poskytuje za obdobný výkon činnosti v mieste a čase výkonu činnosti. Dodávateľ sa zaväzuje dohodu o odmene s osobou, ktorú použije na výkon svojej činnosti a so svojím subdodávateľom uzatvoriť písomne.
2. Dodávateľ sa s ohľadom na náročnosť lesníckych služieb v pestovateľskej činnosti a výšku odmeny za ich výkon zaväzuje prideľovať prácu osobám, ktoré použije na výkon činnosti podľa tejto zmluvy ako aj svojím subdodávateľom rovnomerne.
3. Dodávateľ sa zaväzuje obdobný záväzok, ako je záväzok vyjadrený v ods. 1. a 2. tohto článku zmluvy dohodnúť aj so svojimi subdodávateľmi.
4. Dodávateľ je povinný za účelom preukázania plnenia záväzku podľa odsekov 1. až 3. tohto článku zmluvy sprístupniť objednávateľovi všetky zmluvy a iné dojednania uzatvorené medzi dodávateľom a jeho subdodávateľmi. Dodávateľ je zároveň za účelom preukázania plnenia tohto záväzku povinný zabezpečiť pre objednávateľa sprístupnenie zmlúv a iných dojednaní uzavretých medzi subdodávateľmi a osobami, ktoré použije na výkon činností podľa tejto zmluvy.
5. Dodávateľ je zároveň povinný preukázať úhradu odmien osobám, ktoré použije na výkon svojej činnosti a subdodávateľom. Rovnako je povinný zabezpečiť pre objednávateľa dokumenty preukazujúce zaplatenie odmien osobám, ktoré použili na výkon Lesníckych služieb subdodávatelia. Dodávateľ je povinný umožniť objednávateľovi nahliadnuť do dokumentov podľa predchádzajúcej vety, ako aj umožniť mu vyhotovenie odpisov a fotokópií z týchto dokumentov, pričom sa objednávateľ zaväzuje o skutočnostiach zistených v súvislosti s realizáciou oprávnení podľa tohto odseku zmluvy zachovávať mlčanlivosť.
6. Záväzku podľa ods. 1 tohto článku zmluvy sa dodávateľ nemôže zbaviť odkazom na jeho mlčanlivosť vo vzťahu k jeho subdodávateľovi, pričom je povinný zaviazať k obdobnej mlčanlivosti aj odberateľa v súvislosti s nahliadaním do predmetných zmlúv a iných dokumentov.
7. V prípade nedodržania akejkoľvek povinnosti dodávateľa podľa tohto článku je objednávateľ oprávnený ho písomne vyzvať na nápravu porušovaných povinnosti, pričom na ich nápravu mu poskytne lehotu nie kratšiu ako desať (10) pracovných dní. V prípade, ak k náprave nedôjde ani v lehote a na základe výzvy podľa predchádzajúcej vety, je objednávateľ oprávnený požadovať od dodávateľa zaplatenie zmluvnej pokuty vo výške 500 EUR za každé jednotlivé porušenie povinnosti. Zároveň je objednávateľ opravený odstúpiť od tejto zmluvy a/alebo od objednávky a/alebo jej časti.

###### Čl. 13

###### OSVEDČENIA

1. Dodávateľ je povinný počas platnosti tejto zmluvy byť držiteľom a mať v platnosti osvedčenia (i) o odbornej spôsobilosti v oblasti prípravkov na ochranu rastlín vydaným podľa § 32 Zákona č. 405/2011 Z. z. o rastlinolekárskej starostlivosti a o zmene Zákona NR SR č. 145/1995 Z. z. o správnych poplatkoch v znení neskorších predpisov; (ii) podľa Vyhlášky MPRV SR č. 492/2011 Z. z. o odbornom vzdelávaní v oblasti prípravkov na ochranu rastlín (ďalej spoločne len ako „Osvedčenia“).
2. Na požiadanie objednávateľa je dodávateľ povinný kedykoľvek predložiť dôkaz o existencií a platnosti Osvedčenia, pričom v prípade jeho nepredloženia má objednávateľ právo postupovať podľa ods. 3 tohto článku zmluvy.
3. V prípade nedodržania povinnosti dodávateľa podľa odsekov 1 až 2 tohto článku je objednávateľ oprávnený ho písomne vyzvať na nápravu porušovaných povinnosti, pričom na ich nápravu mu poskytne lehotu nie kratšiu ako desať (10) pracovných dní. V prípade, ak k náprave nedôjde ani v lehote a na základe výzvy podľa predchádzajúcej vety, je objednávateľ oprávnený požadovať od dodávateľa zaplatenie zmluvnej pokuty vo výške 1000 EUR za každé jednotlivé porušenie povinnosti. Zároveň je objednávateľ opravený odstúpiť od tejto zmluvy a/alebo od objednávky a/alebo jej časti.

###### Čl. 14

###### SUBDODÁVATELIA

1. V článku 2 ods. 8 tejto zmluvy je uvedený objednávateľom schválený a záväzný zoznam subdodávateľov, ktorí sa budú podieľať na plnení predmetu zmluvy s uvedením predpokladaného podielu plnenia z zmluvy, ktorý má dodávateľ v úmysle zabezpečiť subdodávateľom, pokiaľ je možné ho určiť, predmetu subdodávok a údajov o osobe oprávnenej konať za subdodávateľa (v rozsahu meno a priezvisko, adresa pobytu, dátum narodenia), s výnimkou subdodávateľov na dodanie materiálu a strojov potrebných na plnenie predmetu zmluvy.
2. Dodávateľ je povinný:

* oznámiť akúkoľvek zmenu údajov o subdodávateľovi a/alebo doplnenie nového subdodávateľa,
* oznámiť návrh na zmenu subdodávateľa a/alebo doplnenie nového subdodávateľa s uvedením predpokladaného podielu plnenia zo zmluvy, ktorý má dodávateľ v úmysle zabezpečiť subdodávateľom, pokiaľ je možné ho určiť, predmetu subdodávok a údajov o osobe oprávnenej konať za nového subdodávateľa (v rozsahu meno a priezvisko, adresa pobytu, dátum narodenia).

1. Zmenu subdodávateľa a/alebo doplnenie nového subdodávateľa podľa čl. 2 tejto zmluvy musí dodávateľ predložiť objednávateľovi najneskôr tri (3) pracovné dni pred začatím plánovanej subdodávky.

###### Čl. 15

###### OZNÁMENIA A KOMUNIKÁCIA

1. Akékoľvek oznámenia alebo iná formálna komunikácia účastníkov zmluvy bude uskutočňovaná písomne (elektronicky alebo v listinnej podobe). Pokiaľ bude v listinnej podobe tak doporučenou poštovou zásielkou, kuriérskou službou alebo osobne, a to prostredníctvom kontaktných údajov uvedených v záhlaví zmluvy alebo iných kontaktných údajov, ktoré si účastníci zmluvy preukázateľne navzájom písomne oznámia.
2. Písomnosti sa považujú za doručené:
   * pokiaľ sa doručujú osobne, ich odovzdaním adresátovi v okamihu, keď potvrdí prevzatie písomnosti alebo keď jej prevzatie odmietne; alebo
   * pokiaľ sa doručujú formou doporučenej zásielky, prípadne prostredníctvom kuriérskej služby, vtedy, keď adresát zásielku prevzal alebo odmietol jej prevzatie.
   * zmluvné strany sa dohodli, že oznámenia, resp. písomnosti súvisiace s touto zmluvou sa považujú za doručené (v prípade že zásielku nie je možné doručiť, v prípade neprebratia zásielky adresátom a pod.) dňom nasledujúcim po dni vrátenia nedoručenej zásielky odosielateľovi.

**Čl. 16**

**ZÁVEREČNÉ USTANOVENIA**

1. V prípade, že sa niektoré z ustanovení tejto zmluvy, vzhľadom na neskoršiu legislatívnu zmenu alebo z akéhokoľvek iného dôvodu, stane právne neúčinné alebo neplatné, uvedené nemá za následok neplatnosť celej zmluvy. V takomto prípade, sa účastníci zmluvy zaväzujú zabezpečiť uskutočnenie všetkých krokov potrebných za tým účelom, aby bolo dohodnuté ustanovenie s podobným účinkom, ktorým sa neplatné ustanovenie v súlade s príslušným právnym predpisom nahradí.
2. Jednotlivé ustanovenia zmluvy sú vymáhateľné nezávisle od seba a neplatnosť ktoréhokoľvek z nich nebude mať žiaden vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byť oddelené od ostatných príslušných ustanovení.
3. V prípade, ak nastanú právne skutočnosti majúce za následok zmenu v právnom postavení dodávateľa (napr. vyhlásenie konkurzu, vstup do likvidácie, zmena právnej formy, zmena v oprávneniach konať v mene dodávateľa) alebo akákoľvek iná zmena majúca priamy vplyv na plnenie zo strany dodávateľa, je dodávateľ povinný oznámiť tieto skutočnosti objednávateľovi najneskôr do 10 dní odo dňa, kedy tieto skutočnosti nastali. Ak tak neurobí, zodpovedá za škodu spôsobenú objednávateľovi v dôsledku porušenia tejto povinnosti a objednávateľ má právo okamžite odstúpiť od tejto zmluvy. Za akúkoľvek inú zmenu sa považuje aj zmena bankového spojenia dodávateľa, pričom k tejto informácii predloží aj potvrdenie príslušnej banky.
4. Práva a povinnosti, resp. podmienky neupravené touto zmluvou sa riadia ustanoveniami Obchodného zákonníka, najmä nie však výlučne ustanoveniami upravujúcimi zmluvu o dielo. Ostatné práva a povinnosti neupravené touto zmluvou a Obchodným zákonníkom sa spravujú ustanoveniami Občianskeho zákonníka.
5. Meniť alebo doplňovať text tejto zmluvy je možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch strán tejto zmluvy.
6. Dodávateľ je oprávnený postúpiť pohľadávky a iné práva vyplývajúce z tejto zmluvy voči Objednávateľovi len po jeho predchádzajúcom písomnom súhlase.
7. V prípade, že dodávateľa tvorí skupina dodávateľov, tak všetci dodávatelia tvoriaci skupinu sú ako účastníci tejto zmluvy zaviazaní objednávateľovi spoločne a nerozdielne.
8. Zmluvné strany výslovne súhlasia so zverejnením zmluvy v jej plnom rozsahu vrátane príloh a dodatkov v centrálnom registri zmlúv vedenom na Úrade vlády SR.
9. Táto zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v súlade s § 47a Občianskeho zákonníka.
10. Bez toho, aby tým bolo dotknuté ktorékoľvek ustanovenie zmluvy, účastníci zmluvy sa dohodli, že použitie akéhokoľvek ustanovenia ktoréhokoľvek všeobecne záväzného právneho predpisu, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam alebo obsah ktoréhokoľvek ustanovenia zmluvy.
11. Všetky spory, nezrovnalosti, otázky alebo nejasnosti sa Účastníci zmluvy zaväzujú riešiť predovšetkým dohodou a vzájomnými rokovaniami za účelom dosiahnutia dohody o prípadných sporoch, nezrovnalostiach, otázkach alebo nejasnostiach. V prípade, ak takúto dohodu nebude možné dosiahnuť, je každý z Účastníkov zmluvy oprávnený obrátiť sa na príslušný súd so svojim nárokom alebo žiadosťou.
12. Neoddeliteľnou súčasťou tejto zmluvy sú prílohy č. 1 až 4, ktorých zoznam je uvedený nižšie.
13. Táto zmluva je vypracovaná v 3 vyhotoveniach, z ktorých jeden si ponechá dodávateľ a dva objednávateľ.
14. Zmluvné strany a ich zástupcovia uzavreli túto zmluvu slobodne, vážne, žiadna zo strán, ani jej zástupca, nekonali v omyle, tiesni, či za nápadne nevýhodných podmienok. Zástupcovia zmluvných strán, respektíve zmluvné strany si zmluvu riadne prečítali, porozumeli jej obsahu a jednotlivým pojmom, obsah jednotlivých pojmov si riadne vysvetlili a na znak súhlasu zmluvu podpisujú.

|  |  |  |  |
| --- | --- | --- | --- |
| V Lipt. Hrádku dňa |  | V Liptovskom Hrádku dňa |  |

Za dodávateľa Za objednávateľa

......................................... ...........................................

Prílohy:

1. Všeobecné záväzné podmienky pre vykonávanie lesníckych činností v podmienkach štátneho podniku LESY Slovenskej republiky
2. Dohoda o samofakturácii
3. Tabuľka plnenia kritérií – cenová ponuka
4. Objednávka